Polisieondersoek ná 2 ‘onherkenbaar verbrand’ in botsing‘n Foto van die toneel (Foto: Verskaf) Die polisie in Limpopo ondersoek ŉ saak van strafbare manslag nadat twee mense Saterdagaand in ŉ botsing buite Lephalale (Ellisras) dood is. Lt.kol. Moatshe Ngoepe, woordvoerder van die polisie, sê ŉ silwergrys Volkswagen Polo en ŉ blou Ford Focus het glo reg van voor gebots voordat albei motors aan die brand geslaan het. Ngoepe sê albei bestuurders, die enigste insittendes in die motors, het “onherkenbaar verbrand”. “Die name van die oorledenes sal bekend gemaak word sodra die mans uitgeken is en hulle families in kennis gestel is,” sê hy. Ngoepe sê daar is nog geen leidrade oor die oorsaak van die botsing nie. Hy het bevestig dat ŉ polisieondersoek na die voorval aan die gang is. Enigeen met meer inligting oor die oorledenes word versoek om kapt. Mabila by 082 414 3215 te bel. ‘n Foto van die toneel (Foto: Verskaf)